అయ్యంకాలి

**అయ్యంకాలి** (28 ఆగస్టు 1863 - 18 జూన్ 1941) భారతీయ సంఘ సంస్కర్త, విద్యావేత్త, ఆర్థికవేత్త, చట్టసభ సభ్యుడు, విప్లవ నాయకుడు. ఆయన ట్రావెన్‌కోర్ సంస్థానంలో అణగారిన ప్రజల అభ్యున్నతి కోసం పనిచేశాడు. ఆయన పోరాటాలు కేరళ సామాజిక-రాజకీయ నిర్మాణాన్ని మెరుగుపరిచిన అనేక మార్పులకు దారితీశాయి. ఆయన సంకల్పం, పట్టుదలతో చేసిన కృషి దళితుల జీవితాలను మార్చింది. ఆయనను పులయల రాజు అని పిలుస్తారు.
## నేపథ్యం

అయ్యంకాలి 1863 ఆగస్టు 28న ట్రావెన్‌కోర్ లోని తిరువనంతపురం జిల్లా వెంగనూర్ లో జన్మించాడు. పులయార్ కమ్యూనిటీకి చెందిన అయ్యన్, మాల దంపతులకు జన్మించిన ఎనిమిది మంది పిల్లలలో ఆయన మొదటివాడు. ఇతర పులయార్‌లతో పోలిస్తే ఆయన కుటుంబం కొంచెం మెరుగైన జీవితాన్ని గడిపింది. ఎందుకంటే, జమీందారు లేదా భూస్వామి (ఫ్యూడల్ భూస్వామి) వద్ద "అడియాలన్" (బానిస) గా పనిచేసినందుకు ఆయన తండ్రి అయ్యన్‌కు వారు  భూమిని ఇచ్చారు. 
ఈ సమయంలో పులయార్ వర్గానికి చెందిన వారు సాధారణంగా జమీందారులకు వెట్టి కార్మికులుగా పని చేసేవారు. వారికి భూమిని కలిగి ఉండే హక్కు లేదా ప్రార్థన కోసం దేవాలయాలలోకి ప్రవేశించే హక్కు కూడా లేదు.

ప్రస్తుతం కేరళ రాష్ట్రంలో భాగమైన అయ్యంకాలి నివసించిన ప్రాంతం, ఆయన జీవితకాలంలో సామాజిక విభజనల వల్ల తీవ్రంగా ప్రభావితమైంది. దీనిని కులాల "పిచ్చి ఇల్లు"గా అభివర్ణించారు. పులయార్‌లను రాజ్యంలో వ్యవసాయ సమాజ బానిసలుగా పరిగణించేవారు. వారు నాయర్ కులంతో సహా భూమిని కలిగి ఉన్న కులాల అణచివేత, వివక్ష వల్ల తీవ్రంగా బాధపడ్డారు.

ఈ సామాజిక అన్యాయాన్ని భరించలేక అయ్యంకాలి తన పులయార్ స్నేహితులతో చేరి, వారి పనిదినం చివర్లో ఒకచోట చేరి ఈ పరిస్థితిని నిరసిస్తూ జానపద పాటలు పాడుతూ నృత్యం చేసేవారు.

ఆయన నాయకత్వంలో ఒక బృందం ఏర్పడి, అణచివేత కులాలకు చెందిన సభ్యులను సవాలు చేసింది. ఇది కొన్నిసార్లు భౌతిక దాడులకు కూడా దారితీసింది. ఆయన ప్రజాదరణ వల్ల ఆయనకు *ఊర్పిళ్లై*, *మూత్తపుళ్లై* (అంటే సుమారుగా 'దేశ నాయకుడు' లేదా 'పెద్ద నాయకుడు' అని అర్థం) అనే పేర్లు వచ్చాయి.

అయ్యంకాలి 1888లో చెల్లమ్మను వివాహం చేసుకున్నాడు. ఈ దంపతులకు ఏడుగురు పిల్లలు ఉన్నారు.

## ప్రచారం
### సంచార స్వేచ్ఛ
1893లో, అయ్యంకాలి సాంప్రదాయకంగా అగ్రవర్ణాల వారు ధరించే దుస్తులను ధరించి, తాను కొన్న ఎద్దుల బండి పై ఒక రహదారిపై ప్రయాణించడం ద్వారా అణగారిన ప్రజలపై విధించిన సామాజిక నిబంధనలను ధిక్కరించాడు. బండి కొనడం, అగ్రవర్ణాలకు మాత్రమే పరిమితమైన రహదారిపై ప్రయాణించడం రెండూ సాహసోపేతమైన చర్యలే. ఇలాంటి మరో ధిక్కార చర్యలో భాగంగా, ఆయన నెడుమంగడ్ మార్కెట్‌లోకి ప్రవేశించాడు. ఈ నిరసనలను నిసార్, కనడసామి "బహిరంగ ప్రదేశాలపై హక్కును చాటుకోవడం"గా అభివర్ణించారు. ఈ నిరసనలు ట్రావెన్‌కోర్‌లోని అణగారిన వర్గాల ప్రజల్లో సామాజిక అణచివేత సంకెళ్లను తెంచుకోవాలనే సంకల్పాన్ని బలోపేతం చేశాయి. దీనివల్ల కళక్కూట్టం వంటి ఇతర ప్రాంతాల్లోనూ నిరసనలు జరిగాయి. కొనసాగిన ఈ నిరసన కవాతులు కొన్నిసార్లు హింసాత్మకంగా మారాయి. వీటినే చలియార్ అల్లర్లు అని పిలుస్తారు. 1900 నాటికి, పులయార్లు రాష్ట్రంలోని చాలా రహదారులను ఉపయోగించుకునే హక్కును పొందారు. అయితే వారు హిందూ దేవాలయాలకు దారితీసే రహదారులపై వెళ్లడానికి అప్పటికీ అనుమతి లేదు.

తరువాత, 1904లో అయ్యంకాలి సంస్కరణవాది అయ్యావు స్వామిగళ్ ప్రసంగం ద్వారా ప్రేరణ పొందాడు. కుల విభజనలను తొలగించాల్సిన అవసరాన్ని స్వామిగళ్ బోధించేవాడు. ఎందుకంటే అలా చేయడం వల్ల హిందూ మతం నుండి క్రైస్తవ మతానికి మారుతున్న వారి సంఖ్యను పరిమితం చేయవచ్చని ఆయన భావించాడు. అదే సంవత్సరంలో అయ్యంకాలి, కొంతమంది స్నేహితులతో కలిసి వెంగనూర్‌లో స్వామిగళ్ సంస్థ అయిన బ్రహ్మ నిష్ఠ మఠం శాఖను స్థాపించాడు. అయ్యంకాలి సమకాలీన సంఘ సంస్కర్త, ఎళవా కులానికి చెందిన నారాయణ గురు కార్యకలాపాల నుండి కూడా స్ఫూర్తి పొందాడు. అయితే, వారిద్దరి తత్వాలు, ఆశయాలను నిజం చేసుకునే మార్గాలు భిన్నంగా ఉన్నాయి. ఎళవా, పులయార్ వర్గాలు అప్పుడప్పుడు కలిసి పనిచేశాయి. అందులో ఒకటి వైకోమ్‌లోని హిందూ దేవాలయంలోకి ప్రవేశం పొందడానికి చేసిన ప్రచారం.

### విద్య

అయ్యంకాలి అణగారిన వర్గాలకు విద్యను అందుబాటులోకి తీసుకురావడానికి కూడా కృషి చేశాడు. పంతొమ్మిదవ శతాబ్దం మధ్య కాలం నుండి కలోనియల్ మిషనరీ సొసైటీ, లండన్ మిషనరీ సొసైటీ ఏర్పాటు చేసిన పాఠశాలల్లో కొంతమంది పులయార్లకు ప్రవేశం లభించింది. అటువంటి పాఠశాలల్లో హాజరు కావడానికి క్రైస్తవ మతంలోకి మారడం తప్పనిసరి. ఆ పాఠశాలలకు ఉపాధ్యాయులను అందించడానికి అయ్యే ఖర్చులో కొంత భాగాన్ని భరించడానికి పులయార్లు முன்వచ్చిన సందర్భాలు కూడా ఉన్నాయి. అయితే, నిరక్షరాస్యుడైన అయ్యంకాలి, విద్య అందరు పిల్లలకు అందుబాటులో ఉండాలని, ప్రభుత్వ పాఠశాలలు అంటరానివారికి ప్రవేశం కల్పించాలని నమ్మాడు.

ప్రభుత్వం అప్పటికే సామాజిక సంక్షేమ విధానాన్ని ఆధునీకరించడానికి ప్రయత్నిస్తోంది. 1895 తర్వాత "అంటరాని" వర్గాల కోసం అనేక ప్రభుత్వ పాఠశాలలు ప్రారంభించబడ్డాయి. అయితే ప్రాథమిక విద్య హక్కు పరిమితంగానే ఉండేది. 1904లో విద్యకు రాష్ట్ర నిధులు మంజూరు కావడం అమలులోకి వచ్చింది. కానీ 1907లో "అంటరాని" కులాల పిల్లలను పాఠశాలల్లో చేర్చుకోవాలని ప్రభుత్వం ఆదేశించినప్పటికీ, స్థానిక అధికారులు దానిని నిరాకరించడానికి మార్గాలను కనుగొన్నారు. ఆ సంవత్సరంలో, బ్రహ్మ నిష్ఠ మఠం నిర్వహణ ద్వారా పొందిన అనుభవంతో, అయ్యంకాలి సాధు జన పరిపాలన సంఘం (పేదల రక్షణ సంఘం) స్థాపించాడు. ఇది పాఠశాలల్లో ప్రవేశం కోసం ప్రచారం చేసింది, ఈలోగా పులయార్లు నడిపే పాఠశాలలను ఏర్పాటు చేయడానికి నిధులను సేకరించింది. దీనికి హిందువులు, క్రైస్తవులు ఇద్దరి మద్దతు లభించింది.

ఒక పులయార్ బాలికను ప్రభుత్వ పాఠశాలలో చేర్పించడానికి అయ్యంకాలి చేసిన ప్రయత్నం కారణంగా అగ్రవర్ణాల వారు ఆ వర్గంపై దాడులు చేశారు. చివరకు ఊరుత్తంబలం గ్రామంలోని పాఠశాల భవనాన్ని తగులబెట్టారు. దీనికి ప్రతిస్పందనగా, ఆయన వ్యవసాయ కార్మికులతో ఒక వ్యవస్థీకృత సమ్మెను నిర్వహించాడు. ఇది ఆ ప్రాంతంలో అణగారిన వ్యవసాయ కార్మికులు చేసిన మొట్టమొదటి సమ్మె. కుల ఆధారిత విద్యా పరిమితులను తొలగించాలన్న తమ డిమాండ్‌ను ప్రభుత్వం అంగీకరించే వరకు వారు అగ్రవర్ణాల యాజమాన్యంలోని వరి పొలాల్లో పని చేయడం మానేశారు.

ఆ వర్గం స్త్రీలు బహిరంగ ప్రదేశాల్లో పైభాగాన్ని కప్పుకోకుండా నిషేధించిన సాంప్రదాయ కఠిన నిబంధనలకు వ్యతిరేకంగా పులయలు చేసిన పోరాట విజయానికి కూడా అయ్యంకాలి ప్రధాన కారణం. అంటరాని ప్రజలను గుర్తించడానికి ఈ ఆచారం అవసరమని అగ్రవర్ణ హిందువులు పట్టుబట్టారు. 19వ శతాబ్దంలో, ఈ నమ్మకంపై వివిధ అంటరాని వర్గాలు, క్రైస్తవ మిషనరీల నుండి దాడులు పెరిగాయి. అయ్యంకాలి జన్మించడానికి ముందే, చాన్నార్ తిరుగుబాటు వల్ల నాడార్ ప్రజలు ఈ ఆచారాన్ని పాటించకుండా ఉండటానికి సహాయపడింది. అయితే, 1915-16 వరకు ఈ తిరుగుబాటు పులయల ఆత్మగౌరవానికి, వారు దుస్తులు ధరించడానికి ఎలాంటి సహాయం చేయలేదు.

### ప్రాతినిధ్యం
అయ్యంకాలి తరువాత శ్రీ మూలం పాపులర్ అసెంబ్లీ లేదా ప్రజా సభ అని పిలువబడే ట్రావెన్‌కోర్ అసెంబ్లీ సభ్యుడయ్యాడు.

## ప్రజా ఆమోదం, గౌరవాలు, ఆరాధన
2002లో, అయ్యంకాలి స్మారకార్థం భారత తపాలా శాఖ ఒక పోస్టేజీ స్టాంపును విడుదల చేసింది.

చరిత్రకారుడు పి. సనల్ మోహన్ అయ్యంకాలిని "ఆధునిక కేరళలో అత్యంత ముఖ్యమైన నాయకుడు"గా అభివర్ణించాడు. ఆయన్ను కేరళ స్పార్టకస్ అని కూడా పిలుస్తారు. అయ్యంకాలి జయంతిని ఆయన వారసులు, ప్రత్యేక ఆసక్తి గల సంఘాలు జరుపుకుంటారు.

## ఇవి కూడా చూడండి
* శ్రీ నారాయణ గురు
* చట్టంపి స్వామిగళ్
* డా. పల్పు
* కుమారన్ ఆశాన్
* రావు సాహిబ్ డా. అయ్యతన్ గోపాలన్
* కావరికుళం కందన్ కుమారన్
* వాగ్భటానంద
* మిథవాది కృష్ణన్
* మూర్కోత్ కుమారన్
* అయ్యా వైకుంఠర్
* పండిట్ కరుప్పన్
* కురియకోస్ ఎలియాస్ చావరా

## మూలాలు
### గమనికలు

### అనులేఖనాలు

### గ్రంథ పట్టిక

*
*
*
*
*
*
*
*
*
*

* కె.ఎం. సీతీ,”మహాత్మా అయ్యంకాలి: దళిత విముక్తి మార్గదర్శకుడు", యురేషియారెవ్యూ, https://www.eurasiareview.com/29112021-mahatma-ayyankali-trailblazer-of-dalit-emancipation/

వర్గం:1863 జననాలు
వర్గం:1941 మరణాలు
వర్గం:దళిత ఉద్యమకారులు
వర్గం:భారతీయ సంఘ సంస్కర్తలు